CELEX: 52016PC0262
Language: mt
Date: 2016-05-17
Title: Proposta għal DEĊIŻJONI TAL-KUNSILL dwar il-pożizzjoni li għandha tiġi adottata f’isem l-Unjoni Ewropea fil-Kunsill ta’ Assoċjazzjoni bejn l-UE u l-Amerika Ċentrali dwar in-Noti Spjegattivi għall-Artikolu 15 tal-Anness II tal-Ftehim li jistabbilixxi Assoċjazzjoni bejn l-Unjoni Ewropea u l-Istati Membri tagħha, minn naħa waħda, u l-Amerika Ċentrali, min-naħa l-oħra

IL-KUMMISSJONI EWROPEA
            Brussell, 17.5.2016
            COM(2016) 262 final
            2016/0136(NLE)
            Proposta għal
            DEĊIŻJONI TAL-KUNSILL
            dwar il-pożizzjoni li għandha tiġi adottata f’isem l-Unjoni Ewropea fil-Kunsill ta’ Assoċjazzjoni bejn l-UE u l-Amerika Ċentrali dwar in-Noti Spjegattivi għall-Artikolu 15 tal-Anness II tal-Ftehim li jistabbilixxi Assoċjazzjoni bejn l-Unjoni Ewropea u l-Istati Membri tagħha, minn naħa waħda, u l-Amerika Ċentrali, min-naħa l-oħra
            
               
         
         
            
               MEMORANDUM TA’ SPJEGAZZJONI
            
            
               1.IL-KUNTEST TAL-PROPOSTA
            
            
               •Ir-raġunijiet għall-proposta u l-għanijiet tagħha
            
            
               
                  Il-Ftehim li jistabbilixxi Assoċjazzjoni bejn l-Unjoni Ewropea u l-Istati Membri tagħha, minn naħa waħda, u l-Amerika Ċentrali, min-naħa l-oħra, ġie ffirmat f’Tegucigalpa, fil-Honduras fid-29 ta’ Ġunju 2012 u ilu japplika b’mod provviżorju mill-2013 ’l hawn.
               
               
                  L-Anness II tal-Ftehim ta’ Assoċjazzjoni jistabbilixxi d-definizzjoni tal-kunċett ta’ “prodotti tal-oriġini” u l-metodi tal-kooperazzjoni amministrattiva. L-Artikolu 37 tal-Anness II jistipula li l-Partijiet għandhom jaqblu dwar “In-Noti Spjegattivi” fir-rigward tal-interpretazzjoni, tal-applikazzjoni u tal-amministrazzjoni tal-Anness II fis-Sottokumitat dwar id-Dwana, l-Iffaċilitar tal-Kummerċ u r-Regoli tal-Oriġini, sabiex jirrakkomandaw l-approvazzjoni tiegħu mill-Kunsill ta’ Assoċjazzjoni.
               
               
                  Is-Sottokumitat dwar id-Dwana, l-Iffaċilitar tal-Kummerċ u r-Regoli tal-Oriġini ltaqa’ fl-1 u fit-2 ta’ Ġunju 2015 fi Brussell u qabel dwar in-Noti Spjegattivi. Dawn ikopru l-gwida għall-Artikolu 15 tal-Anness II tal-Ftehim biex jinħarġu u jimtlew iċ-ċertifikati tal-moviment EUR.1 li jistgħu jintużaw bħala prova tal-oriġini.
               
               
                  L-Appendiċi 3 tal-Anness II tal-Ftehim ta’ Assoċjazzjoni fih mudell taċ-ċertifikat tal-moviment EUR.1. Madankollu, fil-prattika hemm xi differenzi żgħar bejn l-Appendiċi 3 u l-kliem użat fuq iċ-ċertifikati stampati mill-Istati Membri. In-Noti Spjegattivi jippermettu flessibbiltà fil-kliem użat mingħajr ma ċ-ċertifikati jiġu invalidi, sakemm il-Partijiet kollha jkollhom kopja taċ-ċertifikat użat u l-kliem użat ma jibdilx l-informazzjoni li l-esportatur irid jagħti.
               
               
                  L-informazzjoni li l-esportatur irid jagħti fuq iċ-ċertifikat tal-moviment EUR.1 li jrid jiġi ppreżentat lill-awtorità doganali trid tkun ċara u għandha tevita kull possibbiltà li tintuża ħażin. Għal din ir-raġuni, in-Noti Spjegattivi jipprovdu gwida dwar kif għandhom jimtlew il-kaxxi kollha fuq iċ-ċertifikat tal-moviment EUR.1.
               
            
            
               •Il-konsistenza mad-dispożizzjonijiet eżistenti tal-politika fil-qasam tal-politika
            
            
               
                  Il-proposta hija konsistenti ma’ Noti Spjegattivi oħrajn miftehmin fil-Ftehimiet ta’ Kummerċ Ħieles bejn l-Unjoni Ewropea u ċ-Ċilì u l-Unjoni Ewropea u l-Messiku.
               
            
            
               •Il-konsistenza ma’ politiki oħrajn tal-Unjoni
            
            
               
                  L-użu tan-Noti Spjegattivi jappoġġa regolamentazzjoni aħjar.
               
            
            
               2.IL-BAŻI ĠURIDIKA, IS-SUSSIDJARJETÀ U L-PROPORZJONALITÀ
            
            
               •Il-bażi ġuridika
            
            
               
                  Minħabba li l-proposta għandha x’taqsam mal-politika kummerċjali tal-Unjoni Ewropea, l-ewwel subparagrafu tal-Artikolu 207(4) flimkien mal-Artikolu 218(9) tat-Trattat dwar il-Funzjonament tal-Unjoni Ewropea jiffurmaw il-bażi ġuridika x-xierqa għaliha. 
               
            
            
               •Is-sussidjarjetà (għal kompetenza mhux esklużiva) 
            
            
               
                  Il-proposta tidħol fil-kompetenza esklużiva tal-Unjoni Ewropea. 
               
            
            
               •Il-proporzjonalità
            
            
               
                  Il-proposta ma tmurx lil hinn minn dak li hu xieraq jew meħtieġ biex jinkisbu l-għanijiet mistennija.
               
            
         
         
            
               3.IR-RIŻULTATI TAL-EVALWAZZJONIJIET EX POST, TAL-KONSULTAZZJONIJIET MAL-PARTIJIET IKKONĊERNATI U TAL-VALUTAZZJONIJIET TAL-IMPATT
            
            
               •Il-konsultazzjonijiet mal-partijiet ikkonċernati
            
            
               
                  Dan mhux rilevanti għax il-proposta tipprovdi biss gwida għal ftehim eżistenti.
               
            
            
               •Il-ġbir u l-użu tal-għarfien espert
            
            
               
                  Dan mhux rilevanti għax il-proposta tipprovdi biss gwida għal ftehim eżistenti.
               
            
            
               •Il-valutazzjoni tal-impatt
            
            
               
                  Din il-proposta tintroduċi gwida għal ftehim kummerċjali bilaterali eżistenti. Ma trid titqies l-ebda għażla oħra.
               
            
            
               4.L-IMPLIKAZZJONIJIET BAĠITARJI
            
            
               
                  Il-proposta ma għandha l-ebda implikazzjoni għall-baġit tal-Unjoni. 
               
            
            
               5.ELEMENTI OĦRAJN
            
            
               
                  L-ebda element.
               
            
            
               2016/0136 (NLE)
            
            
               Proposta għal
            
            
               DEĊIŻJONI TAL-KUNSILL
            
            
               dwar il-pożizzjoni li għandha tiġi adottata f’isem l-Unjoni Ewropea fil-Kunsill ta’ Assoċjazzjoni bejn l-UE u l-Amerika Ċentrali dwar in-Noti Spjegattivi għall-Artikolu 15 tal-Anness II tal-Ftehim li jistabbilixxi Assoċjazzjoni bejn l-Unjoni Ewropea u l-Istati Membri tagħha, minn naħa waħda, u l-Amerika Ċentrali, min-naħa l-oħra
            
            
               IL-KUNSILL TAL-UNJONI EWROPEA,
            
            
               Wara li kkunsidra t-Trattat dwar il-Funzjonament tal-Unjoni Ewropea, u b’mod partikulari l-ewwel subparagrafu tal-Artikolu 207(4) tiegħu, flimkien mal-Artikolu 218(9) tiegħu,
            
            
               Wara li kkunsidra l-proposta tal-Kummissjoni Ewropea,
            
            
               Billi:
            
            
               (1)Il-Ftehim li jistabbilixxi Assoċjazzjoni bejn l-Unjoni Ewropea u l-Istati Membri tagħha, minn naħa waħda, u l-Amerika Ċentrali, min-naħa l-oħra
                  1
                (minn hawn ’il quddiem imsejjaħ “il-Ftehim”), ġie inizjalat fit-22 ta’ Marzu 2011 u ġie ffirmat fid-29 ta’ Ġunju 2012. Skont l-Artikolu 353(4) tal-Ftehim, il-Parti IV tiegħu ilha tiġi applikata b’mod provviżorju sa mill-1 ta’ Awwissu 2013 ’l hawn bejn l-Unjoni, in-Nikaragwa, il-Honduras u l-Panama, mill-1 ta’ Ottubru 2013 ’l hawn bejn dawk il-Partijiet u El Salvador u l-Costa Rica, u mill-1 ta’ Diċembru 2013 ’l hawn bejn l-Unjoni, in-Nikaragwa, il-Honduras, il-Panama, El Salvador u l-Costa Rica, minn naħa waħda, u l-Gwatemala, min-naħa l-oħra.  
            
         
         
            
               (2)L-Artikolu 37 tal-Anness II tal-Ftehim jipprevedi li l-Partijiet tal-Ftehim għandhom jaqblu fis-Sottokumitat dwar id-Dwana, l-Iffaċilitar tal-Kummerċ u r-Regoli tal-Oriġini stabbilit skont l-Artikolu 123 tal-Ftehim (“is-Sottokumitat”) dwar “In-Noti Spjegattivi” fir-rigward tal-interpretazzjoni, tal-applikazzjoni u tal-amministrazzjoni tal-Anness II u jirrakkomandaw l-approvazzjoni tagħhom mill-Kunsill ta’ Assoċjazzjoni.  
            
            
               (3)Is-Sottokumitat iltaqa’ fl-1 u fit-2 ta’ Ġunju 2015 u ntlaħaq qbil dwar in-Noti Spjegattivi għall-Artikolu 15 tal-Anness II tal-Ftehim dwar il-mili u l-istampar ta’ ċertifikat tal-moviment EUR.1 (minn hawn ’il quddiem imsejħin “in-Noti Spjegattivi”). 
            
            
               (4)Minħabba li ċ-ċertifikat tal-moviment EUR.1 mogħti fl-Appendiċi 3 tal-Anness 3 tal-Ftehim huwa biss mudell, jista’ jkun hemm differenzi żgħar fil-forom stampati minn awtoritajiet differenti. Sabiex jiġi żgurat li t-tali differenzi ma joħolqux diffikultajiet b’rabta mal-aċċettazzjoni taċ-ċertifikati tal-moviment EUR.1 u sabiex tiġi żgurata interpretazzjoni armonizzata min-naħa tal-awtoritajiet pubbliċi kompetenti tal-Partijiet, għandha tingħata gwida dwar il-kontenut meħtieġ taċ-ċertifikati tal-moviment EUR.1 u dwar l-istampar tagħhom. Il-pożizzjoni li għandha tiġi adottata f’isem l-Unjoni fil-Kunsill ta’ Assoċazzjoni għandha tkun ibbażata fuq l-abbozz tad-Deċiżjoni mehmuż,
            
            
               ADOTTA DIN ID-DEĊIŻJONI: 
            
            
               Artikolu 1
            
            
               1.
                     Il-pożizzjoni li għandha tiġi adottata f’isem l-Unjoni fil-Kunsill ta’ Assoċjazzjoni dwar in-Noti Spjegattivi għall-Artikolu 15 tal-Anness II tal-Ftehim dwar iċ-ċertifikati tal-moviment EUR.1 għandha tkun ibbażata fuq l-abbozz tad-Deċiżjoni tal-Kunsill ta’ Assoċjazzjoni mehmuż ma’ din id-Deċiżjoni.
            
            
               2.
                     Ir-rappreżentanti tal-Unjoni fil-Kunsill ta’ Assoċjazzjoni jistgħu jaqblu ma’ tibdil minuri fl-abbozz tad-Deċiżjoni tal-Kunsill ta’ Assoċjazzjoni mingħajr ma tittieħed deċiżjoni oħra dwar dan min-naħa tal-Kunsill.
            
            
               Artikolu 2
            
            
               Wara li tiġi adottata, id-Deċiżjoni tal-Kunsill ta’ Assoċjazzjoni għandha tiġi ppubblikata f’Il-Ġurnal Uffiċjali tal-Unjoni Ewropea.
            
            
               Artikolu 3
            
            
               Din id-Deċiżjoni għandha tidħol fis-seħħ fid-data tal-adozzjoni tagħha. 
            
            
               Magħmul fi Brussell,
            
            
               
                     Għall-Kunsill
               
               
                     Il-President
               
            
         
         
            
                  
                     (1)
                  
                  
                     ĠU L 346, 15.12.2012, p. 3
                  
                  .
               
            
      
    ---documentbreak--- 
      
         
               IL-KUMMISSJONI EWROPEA
            Brussell, 17.5.2016
            COM(2016) 262 final
            ANNESS
            Dokument mehmuż
            mal-
            Proposta għal Deċiżjoni tal-Kunsill
            dwar il-pożizzjoni li għandha tiġi adottata f’isem l-Unjoni Ewropea fil-Kunsill ta’ Assoċjazzjoni bejn l-UE u l-Amerika Ċentrali dwar in-Noti Spjegattivi għall-Artikolu 15 tal-Anness II tal-Ftehim li jistabbilixxi Assoċjazzjoni bejn l-Unjoni Ewropea u l-Istati Membri tagħha, minn naħa waħda, u l-Amerika Ċentrali, min-naħa l-oħra
            
               
         
         
            
               DEĊIŻJONI Numru XX/2016 
               TAL-KUNSILL TA’ ASSOĊJAZZJONI BEJN L-UE U L-AMERIKA ĊENTRALI
            
            
               li tintroduċi n-Noti Spjegattivi għall-Artikolu 15 tal-Anness II (dwar id-definizzjoni tal-kunċett ta’ “prodotti tal-oriġini” u metodi ta’ kooperazzjoni amministrattiva) tal-Ftehim b’rabta maċ-ċertifikat tal-moviment EUR.1
               
            
               IL-KUNSILL TA’ ASSOĊJAZZJONI BEJN L-UE U L-AMERIKA ĊENTRALI,
            
            
               Wara li kkunsidra l-Ftehim li jistabbilixxi Assoċjazzjoni bejn l-Unjoni Ewropea u l-Istati Membri tagħha, minn naħa waħda, u l-Amerika Ċentrali, min-naħa l-oħra (minn hawn ’il quddiem imsejjaħ “il-Ftehim”), u b’mod partikulari l-Artikolu 37 tal-Anness II tiegħu, 
            
            
               Billi:
            
            
               (1)
                     L-Anness II tal-Ftehim għandu x’jaqsam mad-definizzjoni tal-kunċett ta’ “prodotti tal-oriġini” u mal-metodi tal-kooperazzjoni amministrattiva.
            
            
               (2)
                     Skont l-Artikolu 37 tal-Anness II tal-Ftehim, il-Partijiet għandhom jaqblu dwar “In-Noti Spjegattivi” fir-rigward tal-interpretazzjoni, tal-applikazzjoni u tal-amministrazzjoni tal-Anness II fis-Sottokumitat dwar id-Dwana, l-Iffaċilitar tal-Kummerċ u r-Regoli tal-Oriġini u jirrakkomandaw l-approvazzjoni tagħhom mill-Kunsill ta’ Assoċjazzjoni.
            
            
               (3)
                     Minħabba li ċ-ċertifikat tal-moviment EUR.1 mogħti fl-Appendiċi 3 tal-Anness II tal-Ftehim huwa biss mudell, jista’ jkun hemm differenzi żgħar fil-forom stampati minn awtoritajiet differenti. Għandu jiġi ċċarat li dawn id-differenzi ma għandhomx iwasslu biex iċ-ċertifikati jiġu miċħuda. 
            
            
                (4) 
                     Barra minn hekk, sabiex jiġi żgurat li t-tali differenzi żgħar ma joħolqux diffikultajiet b’rabta mal-aċċettazzjoni taċ-ċertifikati tal-moviment EUR.1 u sabiex tiġi żgurata interpretazzjoni armonizzata min-naħa tal-awtoritajiet pubbliċi kompetenti tal-Partijiet, għandha tingħata gwida dwar il-kontenut meħtieġ taċ-ċertifikati tal-moviment EUR.1, 
            
            
               ADOTTA DIN ID-DEĊIŻJONI:
            
            
               Artikolu uniku
            
            
               In-Noti Spjegattivi dwar iċ-ċertifikat tal-moviment EUR.1 tal-Anness II (dwar id-definizzjoni tal-kunċett ta’ “prodotti tal-oriġini” u metodi ta’ kooperazzjoni amministrattiva) tal-Ftehim mogħtija fl-Anness ta’ din id-Deċiżjoni huma approvati.
            
            
               Din id-Deċiżjoni tidħol fis-seħħ fil-jum ta’ wara dak tal-adozzjoni tagħha.
            
            
               Magħmul fi …,
            
            
            
               Għall-Kunsill ta’ Assoċjazzjoni,
            
            
            
               Għall-Amerika Ċentrali,
            
            
                     
                     
                     
                     
                     
                     
                  
                  
                     
                  
                  
                     
                  
               
                     
                  
                  
                     
                  
                  
                     
                  
               
                     
                  
                  
                     
                  
                  
                     
                  
               
                     
                  
                  
                     
                  
                  
                     
                  
               
                     
                  
                  
                     
                  
                  
                     
                  
               
         
            
            
               Għall-UE,
            
            
                     
                     
                     
                     
                     
                     
                  
                  
                     
                  
                  
                     
                  
               
                     
                  
                  
                     
                  
                  
                     
                         
                     
                  
               
            
               
            
            
               ANNESS
            
            
               In-Noti Spjegattivi
            
            
            
               L-Artikolu 15 — Iċ-ċertifikat ta’ moviment EUR.l: forom differenti u struzzjonijiet għall-mili
            
            
            
               In-numru tas-serje taċ-ċertifikat EUR.l
            
            
            
               Fuq iċ-ċertifikat tal-moviment EUR.l irid ikun hemm numru tas-serje sabiex tiġi ffaċilitata l-identifikazzjoni. Normalment in-numru tas-serje jkun magħmul minn ittri u numri.
            
            
            
               Forom differenti taċ-ċertifikat tal-moviment EUR.1
            
            
            
               Iċ-ċertifikati tal-moviment EUR.1 li jkollhom kliem differenti mill-mudell mogħti fl-Appendiċi 3 (Mudelli taċ-ċertifikat ta’ moviment EUR.1 u tal-applikazzjoni għal ċertifikat ta’ moviment EUR.1) tal-Anness II (dwar id-definizzjoni tal-kunċett ta’ “prodotti tal-oriġini” u metodi ta’ kooperazzjoni amministrattiva) tal-Ftehim, skont l-awtorità pubblika kompetenti li tkun ħarġithom, jistgħu jiġu aċċettati bħala prova tal-oriġini jekk:
            
            
            
               (a) il-varjazzjonijiet ma jibdlux l-informazzjoni meħtieġa f’kull kaxxa; u
            
            
         
         
            
               (b) l-awtoritajiet pubbliċi kompetenti tal-Partijiet ikunu taw il-mudelli differenti taċ-ċertifikat lil xulxin permezz tal-Kummissjoni Ewropea u jkunu għarrfu lill-Koordinaturi tal-Parti IV ta’ dan il-Ftehim b’dan.
            
            
            
               Il-kaxxa numru 1: L-esportatur
            
            
            
               Għandhom jingħataw id-dettalji kollha tal-esportatur tal-merkanzija (l-isem, l-indirizz attwali sħiħ u l-pajjiż minn fejn ġej il-prodott esportat).
            
            
            
               Il-kaxxa numru 2: Iċ-ċertifikat użat fil-kummerċ preferenzjali bejn
            
            
            
               Għal dan il-għan, speċifika:
            
            
            
               l-Amerika Ċentrali; l-Unjoni Ewropea jew l-UE
                  1
               ; Ceuta; Melilla; Andorra jew AD; San Marino jew SM. 
            
            
            
               Il-kaxxa numru 3: Id-destinatarju
            
            
            
               Din il-kaxxa mhux bilfors trid timtela. Jekk timtela, iridu jingħataw id-dettalji tad-destinatarju:  l-isem, l-indirizz attwali sħiħ u l-pajjiż destinatarju tal-merkanzija.
            
            
            
               Il-kaxxa numru 4: Il-pajjiż, il-grupp ta’ pajjiżi jew it-territorju li minnu jitqies li oriġinaw il-prodotti
            
            
            
               Speċifika l-pajjiż, il-grupp ta’ pajjiżi jew it-territorju ta’ oriġini tal-merkanzija:
            
            
         
         
            
               l-Amerika Ċentrali; l-Unjoni Ewropea jew l-UE
                  2
               ; Ceuta; Melilla; Andorra jew AD; San Marino jew SM.
            
            
            
               Il-kaxxa numru 5: Il-pajjiż, il-grupp ta’ pajjiżi jew it-territorju destinatarju
            
            
            
               Speċifika l-pajjiż, il-grupp ta’ pajjiżi jew it-territorju tal-Parti li tkun qed timporta l-prodotti li fih ikunu se jintbagħtu l-prodotti:
            
            
            
               l-Amerika Ċentrali; l-Unjoni Ewropea jew l-UE
                  3
               ; Ceuta; Melilla; Andorra jew AD; San Marino jew SM. 
            
            
            
               Il-kaxxa numru 6: Dettalji dwar it-trasport
            
            
            
               Din il-kaxxa mhux bilfors trid timtela. Jekk timtela, iridu jiġu indikati l-mezz tat-trasport u n-numru tal-polza ta’ kargu jew tal-polza tal-vjeġġ bl-ajru flimkien mal-ismijiet tal-kumpaniji rispettivi tat-trasport.
            
            
            
               Il-kaxxa numru 7: Kummenti
            
            
                
            
            
               Din il-kaxxa għandha timtela:
            
            
            
               1. f’każ ta’ ċertifikat maħruġ wara l-esportazzjoni tal-merkanzija skont l-Artikolu 16 tal-Anness II tal-Ftehim - f’dan il-każ għandu jiġi indikat dan li ġej f’din il-kaxxa b’waħda mil-lingwi stabbiliti fil-Ftehim: “ĊERTIFIKAT MAĦRUĠ B’MOD RETROSPETTIV”. Barra minn hekk, fil-każ stabbilit skont l-Artikolu 16.1(b) tal-Anness II, in-numru taċ-ċertifikat tal-moviment EURI li ma jkunx ġie aċċettat waqt l-importazzjoni għal raġunijiet tekniċi, jiġi indikat f’din il-kaxxa: “EUR.1 Nru°…..”;
            
            
            
               2. f’każ ta’ ċertifikat doppju maħruġ skont l-Artikolu 17 tal-Anness II - f’dan il-każ għandu jiġi indikat dan li ġej f’din il-kaxxa b’waħda mil-lingwi stabbiliti fil-Ftehim: “ĊERTIFIKAT DOPPJU” u d-data tal-ħruġ taċ-ċertifikat oriġinali tal-moviment EUR.l;
            
            
         
         
            
               3. f’każ ta’ kumulazzjoni tal-oriġini mal-Bolivja, mal-Kolombja, mal-Ekwador, mal-Perù jew mal-Venezwela - f’dan il-każ għandu jiġi indikat dan li ġej f’din il-kaxxa: “kumulazzjoni ma’ (isem il-pajjiż)”, skont l-Artikolu 3 tal-Anness II;
            
            
            
               4. f’każ li prodott ikun kopert minn regola tal-oriġini li tkun suġġetta għall-kwoti - f’dan il-każ għandu jiġi indikat dan li ġej f’din il-kaxxa: “Prodott li joriġina skont l-Appendiċi 2A tal-Anness II (dwar id-definizzjoni tal-kunċett ta’ “prodotti tal-oriġini” u metodi ta’ kooperazzjoni amministrattiva)”;
            
            
            
               5. f’każijiet oħrajn fejn jitqies li huwa utli li tiġi ċċarata l-informazzjoni mogħtija fiċ-ċertifikat tal-moviment EUR.1.
            
            
            
               Il-kaxxa numru 8: In-numru tal-oġġett; il-marki u n-numri; in-numru u t-tip ta’ pakketti; u d-deskrizzjoni tal-merkanzija 
            
            
            
               Iddeskrivi l-merkanzija skont id-deskrizzjoni mogħtija fuq il-fattura (in-numru tal-ordni jew tal-oġġett; il-marki u n-numri; in-numru u t-tip ta’ pakketti - palits, kaxxi, basktijiet, rollijiet, btieti, xkejjer, eċċ.). Tista’ tingħata deskrizzjoni ġenerali tal-merkanzija sakemm din tkun marbuta mad-deskrizzjoni speċifika mogħtija fuq il-fattura u sakemm ikun hemm rabta ċara bejn id-dokument tal-importazzjoni u ċ-ċertifikat tal-moviment EUR.l. F’dan il-każ, in-numru tal-fattura għandu jiġi indikat f’din il-kaxxa. F’kull każ, il-klassifikazzjoni tariffarja għandha tiġi indikata tal-inqas fil-livell tat-titlu tas-Sistema Armonizzata (il-kodiċi ta’ erba’ ċifri).
            
            
            
               Jekk il-merkanzija ma tkunx ippakkjata, indika l-għadd ta’ oġġetti jew ikteb “bl-ingrossa” kif xieraq.
            
            
            
               Qabel id-deskrizzjoni tal-merkanzija għandu jingħata n-numru tal-ordni jew tal-oġġetti, mingħajr ma jitħallew linji vojta jew spazji, u ma għandux ikun hemm spazji vojta bejn il-prodotti speċifikati fiċ-ċertifikat. Meta l-kaxxa ma timteliex kompletament, għandha tinġibed linja orizzontali taħt l-aħhar linja tad-deskrizzjoni, u l-ispazju vojt għandu jinqata’ b’tali mod li ma tkunx tista’ tiżdied iktar informazzjoni wara.
            
            
            
               Il-kaxxa numru 9: Il-massa grossa (f’kilogrammi) jew kejl ieħor (f’litri, f’metri kubi, eċċ.)
            
            
            
               Speċifika l-massa grossa (f’kilogrammi) jew il-kejl l-ieħor (f’litri, f’metri kubi, eċċ.) tal-prodotti kollha mniżżlin fil-kaxxa 8 jew agħti din l-informazzjoni b’mod separat għal kull oġġett (skont it-titlu tas-Sistema Armonizzata tiegħu).
            
            
            
               Il-kaxxa numru 10: Il-fatturi
            
            
         
         
            
               Din il-kaxxa mhux bilfors trid timtela. Jekk timtela, indika d-data u n-numru tal-fatturi.
            
            
            
               Il-kaxxa numru 11: L-approvazzjoni tal-awtoritajiet doganali jew tal-awtoritajiet pubbliċi kompetenti
            
            
            
               Din il-kaxxa għandha tintuża biss mill-awtoritajiet doganali jew mill-awtoritajiet pubbliċi kompetenti li joħorġu ċ-ċertifikat, skont kif ikun xieraq f’kull pajjiż.
            
            
            
               Il-kaxxa numru 12: Id-dikjarazzjoni tal-esportatur 
            
            
            
               Din il-kaxxa għandha tintuża biss mill-esportatur jew mir-rappreżentant awtorizzat tiegħu. Fiha għandhom jingħataw id-data meta nħareġ iċ-ċertifikat u l-post fejn ikun inħareġ u din għandha tiġi ffirmata mill-esportatur jew mir-rappreżentant awtorizzat tiegħu.
            
            
            
               L-esportatur jew ir-rappreżentant awtorizzat tiegħu jistgħu jiffirmaw iċ-ċertifikat EURI fiżikament jew Parti minnhom tista’ tippermettilhom jiffirmawh b’mod diġitali.
            
            
            
               Il-kaxxa numru 13: It-talba għal verifika u l-kaxxa numru 14: Ir-riżultat tal-verifika:
            
            
            
               Dawn il-kaxxi għandhom jintużaw biss mill-awtoritajiet doganali jew mill-awtoritajiet pubbliċi kompetenti ta’ kull pajjiż, skont kif ikun xieraq, għall-finijiet tal-verifika.
            
            
               Anness taċ-Ċertifikat tal-Moviment EUR.l - l-istruzzjonijiet għall-mili
            
            
               Termini li jirreferu b’mod ċar għall-Unjoni
            
            
                     
                        Lingwa
                     
                  
                  
                     
                        L-UE
                     
                  
                  
                     
                        L-Unjoni Ewropea (l-UE)
                     
                  
               
                     
                        Bil-Bulgaru
                     
                  
                  
                     
                        EC
                     
                  
                  
                     
                        Европейски съюз (ЕС)
                     
                  
               
                     
                        Biċ-Ċek
                     
                  
                  
                     
                        EU
                     
                  
                  
                     
                        Evropská unie
                     
                  
               
                     
                        Bid-Daniż
                     
                  
                  
                     
                        EU
                     
                  
                  
                     
                        Den Europæiske Union
                     
                  
               
                     
                        Bil-Ġermaniż
                     
                  
                  
                     
                        EU
                     
                  
                  
                     
                        Europäische Union
                     
                  
               
                     
                        Bil-Grieg
                     
                  
                  
                     
                        EE
                     
                  
                  
                     
                        Ευρωπαϊκή Ένωση
                     
                  
               
                     
                        Bl-Ingliż
                     
                  
                  
                     
                        EU
                     
                  
                  
                     
                        European Union
                     
                  
               
                     
                        Bl-Ispanjol
                     
                  
                  
                     
                        UE
                     
                  
                  
                     
                        Unión Europea 
                     
                  
               
                     
                        Bl-Estonjan
                     
                  
                  
                     
                        EL
                     
                  
                  
                     
                        Euroopa Liit
                     
                  
               
                     
                        Bil-Finlandiż
                     
                  
                  
                     
                        EU
                     
                  
                  
                     
                        Euroopan unioni
                     
                  
               
                     
                        Bil-Franċiż
                     
                  
                  
                     
                        UE
                     
                  
                  
                     
                        Union européenne
                     
                  
               
                     
                        Bil-Kroat
                     
                  
                  
                     
                        EU
                     
                  
                  
                     
                        Europska unija
                     
                  
               
                     
                        Bl-Ungeriż
                     
                  
                  
                     
                        EU
                     
                  
                  
                     
                        Európai Unió
                     
                  
               
                     
                        Bit-Taljan
                     
                  
                  
                     
                        UE
                     
                  
                  
                     
                        Unione europea
                     
                  
               
                     
                        Bil-Litwan
                     
                  
                  
                     
                        ES
                     
                  
                  
                     
                        Europos Sąjunga
                     
                  
               
                     
                        Bil-Latvjan
                     
                  
                  
                     
                        ES
                     
                  
                  
                     
                        Eiropas Savienība 
                     
                  
               
                     
                        Bil-Malti
                     
                  
                  
                     
                        UE
                     
                  
                  
                     
                        Unjoni Ewropea
                     
                  
               
                     
                        Bl-Olandiż
                     
                  
                  
                     
                        EU
                     
                  
                  
                     
                        Europese Unie
                     
                  
               
                     
                        Bil-Pollakk
                     
                  
                  
                     
                        UE
                     
                  
                  
                     
                        Unia Europejska 
                     
                  
               
                     
                        Bil-Portugiż
                     
                  
                  
                     
                        UE
                     
                  
                  
                     
                        União Europeia
                     
                  
               
                     
                        Bir-Rumen
                     
                  
                  
                     
                        UE
                     
                  
                  
                     
                        
                           Uniunea
                        
                         Europeană
                     
                  
               
                     
                        Bis-Slovakk
                     
                  
                  
                     
                        EÚ
                     
                  
                  
                     
                        Európska únia
                     
                  
               
                     
                        Bis-Sloven
                     
                  
                  
                     
                        EU
                     
                  
                  
                     
                        Evropska unija
                     
                  
               
                     
                        Bl-Iżvediż
                     
                  
                  
                     
                        EU
                     
                  
                  
                     
                        Europeiska unionen
                     
                  
               
         
         
            
                  
                     (1)
                  Ara l-“Anness taċ-Ċertifikat tal-Moviment EUR.l - l-istruzzjonijiet għall-mili”.
               
               
                  
                     (2)
                  Ara l-“Anness taċ-Ċertifikat tal-Moviment EUR.1 - l-istruzzjonijiet għall-mili”.
               
               
                  
                     (3)
                  Ara l-“Anness taċ-Ċertifikat tal-Moviment EUR.1 - l-istruzzjonijiet għall-mili”.